CELEX: 32016D1940
Language: bg
Date: 2016-10-06 00:00:00
Title: Решение за изпълнение (ЕС) 2016/1940 на Комисията от 6 октомври 2016 година за установяване на пазарни условия за терминалното аеронавигационно обслужване в Обединеното кралство съгласно член 3 от Регламент за изпълнение (ЕС) № 391/2013 (нотифицирано под номер C(2016) 6336)

5.11.2016   
            
            
               BG
            
            
               Официален вестник на Европейския съюз
            
            
               L 299/59
            
         РЕШЕНИЕ ЗА ИЗПЪЛНЕНИЕ (ЕС) 2016/1940 НА КОМИСИЯТА
   от 6 октомври 2016 година
   за установяване на пазарни условия за терминалното аеронавигационно обслужване в Обединеното кралство съгласно член 3 от Регламент за изпълнение (ЕС) № 391/2013
   
      
         (нотифицирано под номер C(2016) 6336)
      
   
   (само текстът на английски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 550/2004 на Европейския парламент и на Съвета от 10 март 2004 г. за осигуряването на аеронавигационно обслужване в единното европейско небе (Регламент за осигуряване на обслужване) (1), и по-специално член 16, параграф 1 от него,
   като взе предвид Регламент за изпълнение (ЕС) № 391/2013 на Комисията от 3 май 2013 г. за установяване на обща схема за таксуване на аеронавигационното обслужване (2), и по-специално член 3, параграф 4 от него,
   като има предвид, че:
   
               (1)
            
            
               С Регламент за изпълнение (ЕС) № 391/2013 е определена обща схема за таксуване на аеронавигационното обслужване. В съответствие с член 3, параграф 1 от посочения регламент държавите членки могат да решат, че част или цялото тяхно терминално аеронавигационно обслужване подлежи на пазарни условия. В такъв случай разпоредбите на цитирания регламент се прилагат, но съответните държави членки могат да решат по отношение на тези услуги да не се прилагат мерките, посочени в член 3, параграф 1, букви а) — г).
            
         
               (2)
            
            
               На 6 май 2015 г. властите на Обединеното кралство уведомиха Комисията за своето решение терминалното аеронавигационно обслужване на летищата от зона Б за събиране на терминални такси да подлежи на пазарни условия. Въпросните услуги се предоставят на девет летища в Обединеното кралство, а именно летище Heathrow Лондон, летище Gatwick Лондон, летище Stansted Лондон, летище Luton Лондон, летище City Лондон, летище Birmingham, летище Manchester, летище Glasgow и летище Edinburgh.
            
         
               (3)
            
            
               Властите на Обединеното кралство представиха доклад за съдържанието и резултатите от оценката, направена в съответствие с условията от приложение I към Регламент за изпълнение (ЕС) № 391/2013, на която се основава тяхното решение. По искане на Комисията на 2 октомври 2015 г. властите представиха допълнителни подкрепящи доказателства, включително тръжни документи. Комисията провери информацията, предоставена от властите на Обединеното кралство.
            
         
               (4)
            
            
               Информацията показва, че оценката, направена от британските власти, включва консултация с представители на ползвателите на въздушното пространство в съответствие с член 3, параграф 2 от Регламент за изпълнение (ЕС) № 391/2013, както и с други заинтересовани страни, като например летищните оператори и доставчиците на аеронавигационно обслужване.
            
         
               (5)
            
            
               В допълнение, информацията сочи, че в Обединеното кралство съществуват пазарни условия по отношение на пазара на терминално аеронавигационно обслужване. По-конкретно от доклада става ясно, че условията, изброени в приложение I към Регламент за изпълнение (ЕС) № 391/2013 са изпълнени. Това важи и по отношение на тези летища от зона Б за събиране на терминални такси, за които все още не е проведена тръжна процедура, но се очаква тя да се проведе в бъдеще, като се има предвид, че не е необходимо процедурата да е била проведена в рамките на разглеждания период, за да са налице пазарни условия.
            
         
               (6)
            
            
               Следователно Комисията приема оценката на властите на Обединеното кралство, че терминалното аеронавигационно обслужване на летищата от зона Б за събиране на терминални такси подлежи на пазарни условия.
            
         
               (7)
            
            
               Съгласно член 3, параграф 5 от Регламент за изпълнение (ЕС) № 391/2013, настоящото решение следва да се прилага за срока на съответния референтен период, а именно втория референтен период (2015—2019 г.).
            
         ПРИЕ НАСТОЯЩОТО РЕШЕНИЕ:
   Член 1
   Комисията приема, че са налице пазарни условия за предоставянето на терминално аеронавигационно обслужване в зона Б за събиране на такси от Обединеното кралство, в съответствие с изискванията от приложение I към Регламент за изпълнение (ЕС) № 391/2013.
   Член 2
   Настоящото решение се прилага до 31 декември 2019 г.
   Член 3
   Адресат на настоящото решение е Обединеното кралство Великобритания и Северна Ирландия.
   
      Съставено в Брюксел на 6 октомври 2016 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 96, 31.3.2004 г., стр. 10.
   
      (2)  ОВ L 128, 9.5.2013 г., стр. 31.